
Antioxidánsok és bomlástermékeik kimutatása folyadékkromatográfiás módszerrel étolajból

Tudományos diákköri munkám során étolaj antioxidáns tartalmának
meghatározására alkalmas mintaelőkészítési módszert dolgoztam ki, amelyben a
vonatkozó szabvány által előírt klasszikus extrakciós technika helyett egy kevésbé
idő- és oldószerigényes, ultrahangos–centrifugás extrakciós módszert alkalmaztam.
A kísérletek során három különböző extrahálószer hatékonyságát is megvizsgáltam.
A módszer reprodukálhatósága a hat vizsgált antioxidáns, valamint a vizsgált két
bomlástermék esetében is elfogadható. A visszanyerési értékek egyes komponensek
esetében nem bizonyultak kielégítőnek, viszont a jó reprodukálhatóság
szorzófaktorok alkalmazását teszi lehetővé a kiértékeléskor. A munka folyamán
összehasonlítottam kétféle antioxidáns (BHT és TBHQ) termikus és fotostabilitását
is, étolajban. Ezen mérések során is a mennyiségi meghatározást az általam
kifejlesztett ultrahangos–centrifugás módszerrel végeztem. A bomlásvizsgálat
eredményei azt mutatták, hogy a BHT fényre kisebb mértékben érzékeny, mint a
TBHQ, és hő hatására is kevésbé gyorsan kezd bomlani.



